TK คัมแบ็ค
ประเด็นของหุ้นกลับมาทำกำไรอย่างโดดเด่น หรือมีพัฒนาการดีขึ้นอย่างต่อเนื่อง ล้วนเป็นข้อมูลที่ส่งผลโดยตรงกับราคาหุ้นในกระดาน ซึ่งถือเป็นข้อมูลที่ทำให้นักวิเคราะห์ กูรูตลาดหุ้น หรือแม้กระทั่งนักลงทุนรายใหญ่ก็ให้ความสำคัญกับเรื่องดังกล่าวเป็นกรณีพิเศษ
12 ก.พ. 2560

สภาแมงเม่า : ดร.สมชาย
 
คุณสุทธิรักษ์ จาก อ.เมือง จ.ปทุมธานี พูดถึงสถานการณ์ของหุ้น TK หรือบริษัท ฐิติกร จำกัด (มหาชน) กำลังเป็นที่พูดถึงอย่างกว้างขวางในแง่ของการกลับมาทำกำไรอย่างโดดเด่น หลังตัวเลขผลประกอบการในปี 59 น่าจะออกมาใกล้เคียงปี 58 หรืออาจดีกว่าด้วยซ้ำแบบนี้ ผมมองเป็นเรื่องที่นักลงทุนต้องเงี่ยหูฟังให้ดีเป็นพิเศษ เพราะมันหมายถึงกำไรในกระเป๋าของนักลงทุนรายย่อยจะเพิ่มขึ้นอย่างมีนัยสำคัญ จึงอยากให้อาจารย์ช่วยประเมินสถานการณ์ของหุ้นตัวนี้จะดีเหมือนกับที่ร่ำลือกันไหมครับ
 
ประเด็นของหุ้นกลับมาทำกำไรอย่างโดดเด่น หรือมีพัฒนาการดีขึ้นอย่างต่อเนื่อง ล้วนเป็นข้อมูลที่ส่งผลโดยตรงกับราคาหุ้นในกระดาน ซึ่งถือเป็นข้อมูลที่ทำให้นักวิเคราะห์ กูรูตลาดหุ้น หรือแม้กระทั่งนักลงทุนรายใหญ่ก็ให้ความสำคัญกับเรื่องดังกล่าวเป็นกรณีพิเศษ
เนื่องจากเป็นตัวแปรหลักในการขับเคลื่อนราคาหุ้นอย่างมีนัยสำคัญ และคนที่เข้าลงทุนในไม้แรกๆ เมื่อพบหุ้นดาวเด่นดังกล่าว มักจะเป็นกลุ่มคนที่ได้รับกำไรเป็นจำนวนมหาศาล
เช่นเดียวกับการลงทุนในหุ้น TK หรือ บริษัท ฐิติกร จำกัด (มหาชน) ถือเป็นช็อตเด็ดที่อาจารย์ให้น้ำหนักมากเป็นพิเศษในเที่ยวนี้ หลังตัวเลขกำไรงวด 9 เดือนของปี 59 ออกมาค่อนข้างดี จึงเชื่อได้ว่า งบปี 59 น่าจะออกมาดีเหมือนกัน ซึ่งจะทำให้ราคาหุ้นถีบตัวขึ้นไปอีกครับ
ที่สำคัญคือ หากอนุมานจากงบการเงินด้านล่างที่สามารถทำกำไรได้ไตรมาสละ 100 ล้านบาท ก็เชื่อได้ว่า กำไรในปี 59 จะอยู่ที่ระดับ 400 ล้านบาท และกำไรต่อหุ้นจะตกอยู่ที่ระดับ 0.80 บาท ซึ่งเป็นผลงานที่ค่อนข้างน่าประทับใจในยามที่เศรษฐกิจยังไม่ฟื้นตัวเต็มที่
 
(หน่วย : ล้านบาท)
 
นอกจากนี้หากนำเอากำไรต่อหุ้นที่ระดับ 0.80 บาทมาคำนวณบนค่า P/E 15 เท่า ราคาเป้าหมายของหุ้นตัวนี้จะอยู่ที่ระดับ 12 บาทเป็นอย่างต่ำหรือถ้าปรับเพิ่มค่าพีอีดังกล่าวให้เท่ากับค่าพีอีของตลาดหุ้น โดยใช้ค่า P/E 20 เท่า ราคาเป้าหมายของหุ้นตัวนี้ก็จะขึ้นไปอยู่ที่ 16 บาทเป็นอย่างต่ำนะครับ
หากย้อนกลับไปดูกราฟการเคลื่อนไหวของราคาหุ้นในช่วงพีคๆ จะเห็นว่า TK เคยวิ่งขึ้นไปถึง 22-23 บาท ขณะที่ราคาในกระดานก็วิ่งขึ้นมายืนอยู่แค่ระดับ 12 บาท++ ย่อมเป็นจุดที่ทำให้เชื่อว่า ราคาหุ้นน่าจะขยับตัวขึ้นไปได้อีก เพราะมีปัจจัยพื้นฐานหนุนสุดตัวนั่นเอง
ข้อมูลเหล่านี้เป็นการประเมินแบบหยาบๆ ซึ่งตัวนักลงทุนควรนำไปศึกษาเพิ่มเติม เพื่อจะได้แยกแยะว่า สิ่งที่เขาร่ำลือนั้นมีความน่าเชื่อถือขนาดไหน!
…
 

กราฟประกอบข่าว : Aspen, ราคาปิด ณ วันที่ 10 ก.พ.60